
INTRODUCERE

Dreptul de vot poate fi definit ca “dreptul recunoscut în condiţiile legii cetăţenilor unui stat de a-şi exprima în mod liber, direct sau indirect opţiunea electorală pentru un anumit partid politic sau candidat propus de o grupare politică sau pentru un candidat independent”
. Dreptul de vot se exprimă în mod obişnuit prin completarea buletinului de vot şi depunerea acestuia în urnă. Exercitarea acestui vot are ca scop alegerea membrilor Parlamentului sau a Preşedintelui, ai consiliilor locale şi a primarilor, a altor persoane în diverse funcţii publice eligibile. 

Prin urmare, prin exercitarea dreptului de vot, cetăţenii contribuie la constituirea structurii de guvernare la nivel central şi local într-un anumit stat. Fiecare stat deţine dreptul suveran de a stabili funcţiile publice eligibile şi condiţiile în care cetăţenii săi îşi exercită dreptul de a alege persoanele care candidează pentru aceste funcţii. 

Dreptul de vot se exercită în modalităţi diferite, practic, fiecare stat stabilind în mod distinct, printr-o lege, procedurile electorale. Esenţial este ca votul să fie exprimat liber, fără nici o constrângere sau presiune, deci să fie manifestarea neviciată a voinţei personale şi a conştiinţei politice şi civice a alegătorului.

Deşi se consideră că prezentarea în faţa urnelor şi votarea constituie o îndatorire cetăţenească şi o dovadă de responsabilitate politică din partea alegătorilor, datorită absenteismului constant, unele state au luat măsura ca legea electorală să prevadă obligativitatea votului
 (Austria, Australia, Belgia, Elveţia, Liechtenstein, Luxemburg şi Grecia).

AUSTRIA (Landul Vorarlberg)

Votul obligatoriu este înscris în Legea privind alegerea membrilor Parlamentului Landului încă din  1919. Principiul votului obligatoriu a fost reluat de Constituţia Landului din 1923.

a) Obligativitatea votului

Articolul 13 din Constituţia Landului Vorarlberg dă dreptul la vot tuturor austriecilor care au împlinit vârsta de 18 ani şi domiciliază în land. Dreptul de vot se acordă însoţit de obligaţia de a participa la alegerile pentru desemnarea membrilor Parlamentului Landului, alegerile municipale şi de asemenea la consultările electorale organizate de autorităţile Landului. 

 Cele trei legi electorale ale Landului (Legea privind alegerea membrilor Parlamentului Landului, Legea privind alegerile municipale şi Legea referendumului) prevăd obligaţia de prezentare a alegătorilor la secţiile de votare. Aceste legi prevăd cinci motive identice  de justificare a absenţei de la vot:

· boală ori slăbiciune fizică extremă;

· obligaţie profesională;

· călătorie în afara landului;

· boală a unei  rude sau orice alt motiv familial important;

· orice altă împrejurare importantă, ca de exemplu, o ambuscadă în circulaţie.

Primarul are obligaţia de a stabili o listă recapitulativă a celor absenţi şi de a-i invita pe aceştia să-şi justifice absentarea, oral sau în scris, în termen de 8 zile de la închiderea votării.

În ciuda exigenţei votului obligatoriu, legile electorale prevăd diverse facilităţi pentru persoanele aflate în imposibilitate de a se prezenta personal în faţa secţiei de votare:

· votul exprimat prin corespondenţă, dar numai pentru referendum;

· votul exprimat într-o altă secţie de votare din land - Legile  privind alegerea membrilor Parlamentului Landului şi cele municipale restrâng această posibilitate la persoanele care prezintă un certificat medical;

· votul exprimat la o secţie de votare special amenajată în cadrul instituţiilor medicale, dar numai pentru alegerea membrilor Parlamentului Landului şi pentru alegerile municipale.

b) Sancţiuni

Alegătorii care nu au votat şi  care nu au prezentat scuze valabile sunt pasibili de o amendă, care poate varia în funcţie de natura alegerilor:

· 400 euro pentru alegeri municipale

· 700 euro pentru celelalte alegeri.

BELGIA

Înscris în Constituţie încă din 1893, principiul votului obligatoriu este enunţat şi de diferitele legi electorale. Articolul 62 din Constituţie prevede: “Constituirea circumscripţiilor sau a colegiilor electorale este reglementată prin lege.

Alegerile se desfăşoară în baza sistemului reprezentării proporţionale, conform legii.

Votul este obligatoriu şi secret. Alegerile au loc la nivel de comunităţi, cu excepţiile prevăzute de lege”.

a) Obligativitatea votului

Obligativitatea votului se aplică tuturor cetăţenilor belgieni care au împlinit vârsta de 18 ani şi sunt înscrişi în registrul de populaţie al localităţii unde îşi au reşedinţa.

Pentru alegerea membrilor Camerei Reprezentanţilor şi ai  Senatului, obligativitatea votului figurează în al treilea alineat al articolul 62 şi în al doilea alineat al articolului 68 din Constituţie.

Pentru celelalte alegeri, obligativitatea votului face obiectul dispoziţiilor specifice din diferitele legi electorale:

· articolul 39 din Legea din 23 martie 1989, cu modificările ulterioare, privind alegerea Parlamentului European;

· articolul 62 din Legea  alegerilor comunale din 4 august 1932, cu modificările ulterioare;

· articolul 38 din Legea organică din 19 octombrie 1921, cu modificările ulterioare, privind alegerile din provincii.

Alegătorii, ale căror liste sunt stabilite potrivit registrului populaţiei de la nivelul localităţii, sunt convocaţi prin scrisoare cu 15 zile înaintea scrutinului. Convocarea poartă menţiunea “ Votul este obligatoriu”.

Articolul 207 din Codul Electoral prevede că: “alegătorii care se găsesc în imposibilitate de a lua parte la  alegeri pot face cunoscut motivul absenţei lor judecătorului de pace, cu justificările necesare”.

După închiderea scrutinului, tabelul cu alegătorii care nu au participat la vot, cu justificările aferente, este trimis tribunalului de poliţie (tribunal de police). Judecătorul de pace decide validitatea motivelor.

Pentru facilitarea votului, Codul electoral prevede:

· restituirea de către stat a cheltuielilor de deplasare pentru alegătorii care nu mai sunt rezidenţi în comuna în care sunt înscrişi (art. 130);

· posibilitatea de a vota prin procură. Articolul 147 bis  enumeră  cazurile în care se aplică această dispoziţie (boală sau infirmitate, detenţie, şedere temporară în străinătate, motive profesionale sau de serviciu etc.).

Pentru alegerile legislative şi senatoriale desfăşurate la 18 mai 2003, Legea din 7 martie 2002 a introdus votul prin corespondenţă pentru cetăţenii belgieni rezidenţi în străinătate.

b) Sancţiuni

Sancţiunile sunt prevăzute în articolele 209 şi 210 din Codul electoral: toţi alegătorii care nu au votat şi care nu au prezentat scuze justificative judecătorului de pace sunt pasibili de amendă de la 25 la 50 EURO. În caz de recidivă, amenda creşte de la 50 la 125 euro.

Dacă alegătorul lipseşte de la vot de mai mult de 4 ori într-o perioadă de 15 ani, el este şters de pe listele electorale pe o perioadă de 10 ani, timp în care  nu poate primi nici o nominalizare, promovare sau distincţie din partea unei autorităţi publice.

ELVEŢIA (Cantonul  Schaffhausen)

Confederaţia Elveţiană este republică parlamentară, stat federal, potrivit Constituţiei din 29 mai 1874, în vigoare şi astăzi. 

Fiecare dintre cele 20 de cantoane dispune de autonomie constituţională, politică, administrativă şi judecătorească. 

Cantonul  Schaffhausen este singurul în care este prevăzut votul obligatoriu. 

În 1999, Parlamentul Cantonului Berna a respins o propunere de introducere a votului obligatoriu. În Cantonul Schaffhausen obligativitatea votului există din 1876. Începând de atunci, abrogarea  acestei dispoziţii a fost respinsă de mai multe ori  de Parlamentul Cantonal şi o dată  prin referendum.

a) Obligativitatea votului

Articolul 23 din Constituţia cantonală dă drept de vot tuturor cetăţenilor elveţieni majori care sunt  rezidenţi în canton şi prevede că acest drept antrenează obligativitatea  de a participa la alegeri şi la referendum.

Legea electorală precizează modalităţile de aplicare a acestei obligativităţi:

· obligativitatea votului se aplică tuturor consultărilor electorale care se desfăşoară la nivel confederal, cantonal sau municipal;

· aceasta nu se aplică decât cetăţenilor care nu au împlinit vârsta de 65 de ani;

· totodată, ea nu se aplică persoanelor care au prezentat o scuză admisibilă în termen de trei zile după alegeri.

Legea electorală enumeră scuzele admise şi dispune modul în care acestea sunt validate de Consiliul Municipal.

Scuzele admise sunt:

· serviciul militar sau civil;

· obligaţii profesionale sau familiale;

· boală;

· boală gravă a unei rude apropiate;

· decesul unei rude apropiate intervenit cu mai puţin de 8 zile înainte de ziua  votării şi 

· vacanţa (concediul).

Cetăţenii se pot achita de această obligaţie, votând prin corespondenţă, neexistând nici o condiţie pentru utilizarea acestei modalităţi de votare.

b) Sancţiuni

Legea electorală dispune că alegătorii care nu s-au prezentat la vot şi care nu au prezentat scuze valabile sunt pasibili de amendă.

În general, participarea electorală a fost mai mare în Cantonul  Schaffhausen decât în restul ţării. Astfel, la  referendumul din 9 februarie 2003, participarea electorală a fost de  28,2% pentru restul ţării şi de 52,2% în Cantonul  Schaffhausen. De asemenea, în urma referendum-ului din 2 iunie 2002 privind întreruperea voluntară a unei  sarcini, participarea electorală a fost de 42% pentru restul ţării şi 63,3% în Cantonul  Schaffhausen.

LIECHTENSTEIN

Înscris în Constituţia Principatului din 1862, principiul votului obligatoriu este reluat prin Legea electorală în 1918 şi nu a fost niciodată abandonat.

a) Obligativitatea votului

Legea privind exercitarea drepturilor politice prevede obligativitatea  pentru toţi deţinătorii dreptului de vot de a participa la alegeri şi la referendum. Aceştia pot invoca trei motive pentru absentarea de la vot:

· absenţa de pe teritoriul Principatului;

· boală sau slăbiciune fizică;

· boală sau deces al unuia dintre membrii familiei.

Cetăţenii care nu au participat la votare din cauza unuia dintre  motivele  enumerate mai sus trebuie să justifice acest lucru în termen de 4 zile de la închiderea  votului.

Legea prevede posibilitatea votării prin corespondenţă pentru persoanele a căror stare de sănătate le împiedică să se deplaseze, ca şi pentru persoanele care se află  în străinătate în ziua votării. Pentru prima categorie de  persoane există şi posibilitatea votării la domiciliu.

Alegătorii care doresc să voteze prin corespondenţă sau la domiciliu trebuie să prezinte o cerere motivată.

b) Sancţiuni

Legea privind exercitarea drepturilor politice prevede că alegătorii care nu s-au prezentat la urne şi care nu dispun de o scuză valabilă sunt pasibili de amendă  În practică, această amendă nu se aplică.

În general, participarea electorală depăşeşte 80%.

LUXEMBURG

Legea electorală din 18 februarie 2003 prevede principiul votului obligatoriu (art. 89, 90).

a) Obligativitatea votului

Articolul 52 din Constituţie acordă drept de vot tuturor cetăţenilor Luxemburgului care au împlinit vârsta de 18 ani, iar legea electorală dispune că “votul este obligatoriu pentru toţi alegătorii înscrişi pe listele electorale”.

Pe de altă parte, înscrierea pe listele electorale se face de drept din oficiu pentru toate persoanele care au împlinit 18 ani, listele fiind revizuite în  fiecare an, în luna aprilie. 

Cu ocazia alegerilor, alegătorii sunt convocaţi prin poştă, cu cel puţin 5 zile înaintea zilei de votare.

Alegătorii cu vârstă mai mare de 75 de ani şi cei care, în momentul alegerilor, locuiesc în altă localitate decât cea în care se votează sunt scutiţi de drept.
Articolul 168 din legea electorală oferă posibilitatea votării prin corespondenţă următoarelor  persoane:

· a căror vârstă depăşeşte 75 de ani;

· care, din motive profesionale sau personale bine întemeiate, se găsesc în imposibilitate de a se prezenta personal la secţiile de votare la care sunt arondate;

· celor aflate în străinătate.

b) Sancţiuni

Procurorul stabileşte lista alegătorilor care nu s-au prezentat la vot şi a  căror scuze nu au fost admise (aceste  persoane  sunt convocate de judecătorul de pace).

Conform legii, amenda este:

· de la 100 la 250 euro, pentru prima absenţă nejustificată;

· de la 500 la 1000 euro, în caz de recidivă.

AUSTRALIA

Australia este o monarhie constituţională, stat federal, potrivit Constituţiei intrate în vigoare la 1 ianuarie 1901. Fiecare stat intrat pe baze federale în corporaţia Australiei are Constituţie, Parlament şi Guvern proprii.

Din 1911, înscrierea pe listele electorale a devenit obligatorie iar din  1924 votul este obligatoriu în alegerile naţionale.

 Legislaţiile diferitelor state şi teritorii precizează condiţiile de votare diferit. Statele New South Wales, Victoria, Queensland şi teritoriile Australian Capital Territory şi Northern Territory (cu drept de autoguvernare de la 1 iulie 1978) au ales votul obligatoriu, în timp ce statele South Australia, Western Australia şi Tasmania lasă la alegerea alegătorilor opţiunea de a se prezenta sau nu la vot.

a) Obligativitatea votului

Articolul 101 din Legea electorală din 1918, cu modificările ulterioare, prevede înscrierea obligatorie pe listele electorale a celor care au împlinit vârsta de 18 ani iar articolul 245 precizează că toţi alegătorii au obligaţia de a vota cu prilejul fiecărui scrutin naţional (alegerea deputaţilor şi senatorilor şi cu ocazia referendumului).

Acelaşi articol prevede şi motivele absentării de la vot susceptibile de a nu fi sancţionate:

· deplasarea în afara ţării în ziua alegerilor;

· orice motiv valabil şi suficient pentru a nu vota, aprecierea validităţii fiind lăsată la latitudinea administraţiei. 

Anexa II a Legii electorale dispune că alegătorii pot vota prin corespondenţă sau cu anticipaţie. Această posibilitate se referă în special la:

· persoanele absente din ţară în ziua votării; 

· persoanele care au reşedinţa departe de orice secţie de vot; 

· cele care sunt spitalizate într-o instituţie medicală care nu are birou de vot;

· cele care sunt în deplasare în străinătate;

· persoanele care sunt constrânse profesional;

· bolnavii, handicapaţii şi femeile care nasc.

Legea electorală facilitează, de asemenea votul, pe de o parte prin înfiinţarea unor urne de vot mobile în  spitale, în închisori şi în circumscripţii izolate şi pe de altă parte prin acordarea permisiunii de a vota la secţia de votare cea mai apropiată acelor alegători care nu pot ajunge la biroul de votare, din cauza unui handicap fizic, a unei boli sau a unei sarcini avansate. 

b) Sancţiuni

Lipsa înscrierii pe listele electorale este pasibilă de amendă. Tot cu amendă se pedepsesc şi alegătorii care nu au votat şi care nu au prezentat motivări valabile.

Dacă alegătorii care au lipsit de la vot refuză să plătească această amendă, se vor aplica sancţiuni suplimentare (muncă în folosul comunităţii,  sechestrarea de bunuri sau pedeapsa cu închisoarea).

De câţiva ani, votul obligatoriu a fost foarte criticat. Numărul celor care nu se prezintă la vot este din ce în ce mai mare, ca şi refuzul de a plăti amenda. Se cere desfiinţarea votului obligatoriu, pe motiv că dreptul de vot este un drept şi nu o obligaţie.
CONCLUZII

Legile electorale analizate prevăd:

· mai multe scuze admisibile pentru neprezentare la vot;

· facilitarea exercitării votului prin corespondenţă sau prin procură;

· sancţionarea neprezentării la vot printr-o amendă variabilă.

Toate aceste legi studiate recunosc mai multe motive de  neprezentare la vot. În cazul Landului Vorarlberg, a Liechtensteinului, Luxemburgului şi a Cantonului  Schaffhausen aceste cazuri sunt enumerate limitativ. În celelalte, legea prevede posibilitatea de prezentare a unei scuze, acceptarea fiind lăsată la aprecierea unui judecător în Belgia sau a  administraţiei în Australia.

Opus  obligativităţii votului, cea mai mare parte din legi deschid larg posibilitatea  votării prin procură, corespondenţă, vot anticipat sau la domiciliu.

Toate legile electorale studiate prevăd că nerespectarea obligaţiei de a se prezenta la vot este sancţionată cu amendă. În cele mai multe ţări, amenda creşte gradual, în funcţie de numărul de absenţe la vot ( Belgia,  Luxemburg). 

Alte sancţiuni sunt aplicate recidiviştilor sau persoanelor care nu au plătit amenda. În Belgia, legea prevede că alegătorii care au absentat mai mult de 4 ori în cursul unei perioade de 15 ani sunt scoşi de pe listele electorale pe o perioadă de 10 ani şi nu pot în acest timp să primească nici o numire, promovare sau distincţie a unei autorităţi publice.

